b'\n_START_ARTICLE_\nLlu\xc3\xads Bagaria i Bou\n_START_SECTION_\nBiografia\n_START_PARAGRAPH_\nDe molt jove es trasllad\xc3\xa0 amb la seva fam\xc3\xadlia a M\xc3\xa8xic, on viuria fins als 16 o 18 anys. De nou a Barcelona, s\'inici\xc3\xa0 com a pintor, seguint l\'estil de Santiago Rusi\xc3\xb1ol, de qui sempre seria gran amic. Com a humorista gr\xc3\xa0fic, el 1902 public\xc3\xa0 les seves primeres obres a El Rector de Vallfogona i al \xc2\xa1Cu-Cut!. Un any m\xc3\xa9s tard, participa com a pintor en una exposici\xc3\xb3 col\xc2\xb7lectiva a la Sala Par\xc3\xa9s, juntament amb Isidre Nonell i Jose Maria Xir\xc3\xb3. El 1905 exposaria una col\xc2\xb7lecci\xc3\xb3 de caricatures de personatges de l\'\xc3\xa8poca a la mateixa Par\xc3\xa8s. Aquesta exposici\xc3\xb3, amb molt bona cr\xc3\xadtica, li va donar certa empenta professional i un any m\xc3\xa9s tard comen\xc3\xa7a a treballar al diari barcelon\xc3\xad La Tribuna, i a revistes com Or i grana, \xc2\xa1Cu-Cut! i L\'Esquella de la Torratxa. A la revista De tots colors tenia una secci\xc3\xb3 pr\xc3\xb2pia anomenada "Els nostres artistes en caricatura". L\'editorial Vista & Corbella va editar una col\xc2\xb7lecci\xc3\xb3 amb postals amb caricatures de Bagaria._NEWLINE_El 1908 se\'n va anar a treballar a Am\xc3\xa8rica amb la companyia de teatre d\'Enric Borr\xc3\xa0s, viatjant per M\xc3\xa8xic, Nova York i Cuba. _NEWLINE_El 1911 torna a Espanya i s\'instal\xc2\xb7la a Madrid, on va tenir lloc el gruix de la seva producci\xc3\xb3 i aconsegu\xc3\xad una descomunal popularitat, construint un univers simb\xc3\xb2lic a base de met\xc3\xa0fores gr\xc3\xa0fiques, i deixant una interessant\xc3\xadssima cr\xc3\xb2nica gr\xc3\xa0fica de gaireb\xc3\xa9 trenta anys de la vida pol\xc3\xadtica i cultural espanyola. Col\xc2\xb7labor\xc3\xa0 a La Tribuna de Madrid, El Parlamentario, El Sol i la revista Espa\xc3\xb1a, dirigida per Ortega y Gasset._NEWLINE_El 1929 fou un dels signants del manifest del Partit Radical Republic\xc3\xa0, i durant la guerra civil, torn\xc3\xa0 a Barcelona i dibuix\xc3\xa0 a La Vanguardia un seguit de ferotges caricatures contra la guerra i el feixisme. Per culpa d\'aquests dibuixos, crus, corrosius i fortament sat\xc3\xadrics, La Vanguardia fou prohibida a l\'Alemanya de Hitler. Tamb\xc3\xa9 li costaren que els guanyadors de la guerra civil intentessin esborrar qualsevol rastre de l\'exist\xc3\xa8ncia d\'aquest dibuixant. Aquesta col\xc2\xb7lecci\xc3\xb3 de dibuixos es va recopilar per primera vegada en un volum, amb un estudi de Jaume Capdevila "Kap", gr\xc3\xa0cies a l\'Editorial Dux. Bagaria va refugiar-se a Par\xc3\xads el 1938. A nivell internacional, va col\xc2\xb7laborar amb les revistes Le Rire, francesa i Simplicissimus, alemanya. El 1939 se\'n va anar a Cuba, on va morir al cap d\'un any._NEWLINE_Al Museu Nacional d\'Art de Catalunya es pot veure un caricatura seva de Ramon Casas, provinent de la col\xc2\xb7lecci\xc3\xb3 de Raimon Casellas, i al Museu d\'Art de Sabadell es conserva una versi\xc3\xb3 de format m\xc3\xa9s gros. El Museu d\'Art de Sabadell guarda m\xc3\xa9s de vuitanta caricatures de Llu\xc3\xads Bagaria, procedents del llegat Maria Cladellas, i tamb\xc3\xa9 es conserven dibuixos al Museu d\'Art Modern de Tarragona i al Museu de l\'Empord\xc3\xa0 de Figueres.'